กระทรวงสาธารณสุข พร้อมภาคีสุขภาพร่วมประกาศจุดยืนแบน 3 สารเคมีอันตรายทางการเกษตร ไม่เห็นด้วยขยายเวลา
กระทรวงสาธารณสุข พร้อมภาคีสุขภาพร่วมประกาศจุดยืนแบน 3 สารเคมีอันตรายทางการเกษตร ไม่เห็นด้วยขยายเวลา นพ.สุขุม กาญจนพิมาย ปลัดกระทรวงสาธารณสุข พร้อมด้วยผู้บริหารระดับสูงทุกจากกรมต่างๆ ทั้งกรมการแพทย์ กรมควบคุมโรค กรมวิทยาศาสตร์การแพทย์ กรมอนามัย กรมสนับสนุนบริการสุขภาพ หน่วยงานที่เกี่ยวข้อง อาทิ สำนักงานหลักประกันสุขภาพแห่งชาติ (สปสช.) ประชุมร่วมกับนายแพทย์สาธารณสุขจังหวัด ผู้อำนวยการโรงพยาบาลทั่วประเทศผ่านระบบวีดิโอคอนเฟอร์เรนซ์ ทั้งหมดยืนยันจุดเดียวกันในฐานะหน่วยงานที่ดูแลเรื่องสุขภาพประชาชน ย้ำชัดการแบน 3 สารเคมีอันตรายทางการเกษตร ทั้งพาราควอต ไกลโฟเซต และคลอร์ไพริฟอส ที่กรมวิชาการเกษตร จะยืดเวลาการแบนออกไปอีก 6 เดือน จากเดิมที่มติคณะกรรมการวัตถุให้มีผลเลิกใช้ 3 สารเคมีอันตรายในวันที่ 1 ธันวาคมที่จะถึงนี้ โดยกระทรวงสาธารณสุขและหน่วยงานด้านสุขภาพเห็นว่าสารเคมีอันตรายควรเลิกใช้ทันทีไม่ควรขยายเวลาออกไป เพราะสุขภาพประชาชนเป็นสิ่งสำคัญที่สุด จากชุดข้อมูลที่กระทรวงสาธารณสุขพบ ปัจจุบันเฉพาะผู้ป่วยที่ยืนยันว่าป่วยจากการได้รับสารพิษที่เห็นชัดเจนมีมากถึง 6,075 คน คิดเป็น 10.04 ต่อแสนประชากร ประมาณการณ์ว่าสารเคมีเป็นเหตุให้ประชาชนเสียชีวิตมากถึง 600 คนต่อปี เจ็บป่วยราว 5,000 คนต่อปี ไม่นับรวมการเจ็บป่วยทางอ้อมและเจ็บป่วยเรื้อรัง สอดคล้องกับข้อมูล สปสช.ที่ดูแลผู้ป่วยสิทธิบัตรทอง ที่พบว่าขณะนี้ระบบต้องใช้เงิน ราว 22 ล้านบาท รักษาโรคที่เห็นชัดว่าเกิดจากสารเคมี และคาดว่าตัวเลขจะเพิ่มขึ้นจากการเจ็บป่วยทางอ้อมและการเจ็บป่วยสะสมเช่นมะเร็งต่างๆ อย่างมากหากไม่ยุติการใช้สารเคมีทันทีนอกจากนี้ ยังมีข้อมูลการเฝ้าระวังกลุ่มเสี่ยงพิเศษที่ไวต่อสารเคมี นั่นคือกลุ่มทารกในครรภ์มารดา ปี 62 นี้พบทารกร้อยละ 33 มีพัฒนาการล่าช้า ทั้ง IQ EQ พบมีความชุกมากโดยเฉพาะ 11 จังหวัดที่มีการทำการเกษตร 4 พืชเศรษฐกิจหลัก ทั้ง ข้าว อ้อย ข้าวโพด มันสำปะหลัง โดยใช้สารเคมี ดังนั้นหากยืดเวลาการยกเลิกใช้ 3 สารเคมีออกไปอีกเกรงผลเสียที่เกิดกับประชาชนเดิมและอนาคตจะเสียหายเกินจะแก้ไขได้